《阿大师应请琼州书到却寄》
明代·释今沼

槐竹阴阴已夏居，客来喜得海南书。藤蘧白满安禅榻，椰叶青疏挂锡庐。

击水时闻轩翼鸟，怪松新识竖须鱼。从师欲问寒暄意，塞北厓南话一如。

作者简介：今沼(一六二一--一六六五)，字铁机。番禺人。天然禅师族侄。原姓曾，名炜，字自昭。诸生。明桂王永历十二年（一六五八）迎天然老人返雷峰。十四年开戒，与石鉴禅师同日受具，命司记室，寻升按云堂。随杖居东官芥庵，益自淬励。一夕坐亡，卒年四十五。有全集行世。清同治《番禺县志》卷四九有传。